b'\n_START_ARTICLE_\nRuben Loftus-Cheek\n_START_SECTION_\nSeurajoukkueura\n_START_PARAGRAPH_\nLoftus-Cheek on edustanut Chelseaa koko uransa ajan. Kaudella 2013\xe2\x88\x922014 h\xc3\xa4n voitti seuran kapteenina nuorten FA Cupin. _NEWLINE_Aikuisten joukkueessa Loftus-Cheek teki kilpailudebyyttins\xc3\xa4 Mestareiden liigan alkulohkon ottelussa Sporting CP:t\xc3\xa4 vastaan Stamford Bridgell\xc3\xa4 joulukuussa 2014. H\xc3\xa4n tuli kent\xc3\xa4lle vaihdosta Cesc F\xc3\xa0bregasin tilalle kymmenisen minuuttia ennen loppua. Loftus-Cheek esiintyi ottelussa pirte\xc3\xa4sti. Valioliigassa Loftus-Cheek debytoi tammikuussa 2015 Manchester City\xc3\xa4 vastaan ja juhli kauden p\xc3\xa4\xc3\xa4tteeksi my\xc3\xb6s Valioliigan mestaruutta. H\xc3\xa4n esiintyi kaudella 2014\xe2\x88\x922015 Valioliigassa kolmesti. H\xc3\xa4n voitti samalla kaudella UEFA Youth Leaguen mestaruuden._NEWLINE_Loftus-Cheek pelasi 13 valioliigaottelua kaudella 2015\xe2\x88\x922016. Ensimm\xc3\xa4isen liigamaalinsa h\xc3\xa4n teki Aston Villaa vastaan huhtikuussa 2016. Seuraavalla kaudella Chelsea voitti mestaruuden, mutta Loftus-Cheek pelasi kauden aikana kuudessa valioliigaottelussa yhteens\xc3\xa4 vain 30 minuuttia. Kaudella 2017\xe2\x88\x922018 h\xc3\xa4n esiintyi 24 valioliigaottelussa, n\xc3\xa4ist\xc3\xa4 21 kertaa avauskokoonpanossa. Seuraavalla kaudella h\xc3\xa4n pelasi j\xc3\xa4lleen 24 liigaottelussa, tosin vain kuusi kertaa avauksessa, ja teki kuusi maalia. Eurooppa-liigassa 2018\xe2\x88\x922019 h\xc3\xa4n teki 11 ottelussa nelj\xc3\xa4 ja sy\xc3\xb6tti kolme maalia, muttei pelannut voitokkaassa loppuottelussa akillesj\xc3\xa4nnevamman vuoksi.\n_START_SECTION_\nMaajoukkueura\n_START_PARAGRAPH_\nLoftus-Cheek on pelannut monissa Englannin nuorten maajoukkueissa. H\xc3\xa4n pelasi kahdessa ottelussa alle 21-vuotiaiden EM-kilpailuissa 2015. Ensimm\xc3\xa4isen ottelunsa Englannin jalkapallomaajoukkueessa h\xc3\xa4n pelasi Saksaa vastaan marraskussa 2017. H\xc3\xa4n pelasi MM-kilpailuissa 2018 nelj\xc3\xa4ss\xc3\xa4 ottelussa. Avausottelussa Tunisiaa vastaan h\xc3\xa4n tuli vaihdosta kent\xc3\xa4lle, ja oli avauskokoonpanossa kahdessa muussa alkulohkon ottelussa sek\xc3\xa4 tappiollisessa pronssiottelussa Belgiaa vastaan.'